Illum, il-Kummissjoni Ewropea ħabbret investiment ta' EUR 101.2 miljun għall-aktar proġetti riċenti fil-qafas tal-Programm LIFE għall-Ambjent u l-Azzjoni Klimatika. Il-finanzjament se jsostni 10 proġetti kbar favur l-ambjent u l-klima li se jitwettqu f'disa' Stati Membri, biex jgħin it-tranżizzjoni tal-Ewropa lejn ekonomija sostenibbli u newtralità klimatika. Dawn il-proġetti qegħdin isiru Ċipru, l-Estonja, Franza, il-Greċja, l-Irlanda, il-Latvja, is-Slovakkja, iċ-Ċekja u Spanja. Il-Viċi President Eżekuttiv tal-Kummissjoni Ewropea Frans Timmermans qal: “Il-Patt Ekoloġiku Ewropew għandu l-għan li jżid il-benessri u l-prosperità taċ-ċittadini tagħna filwaqt li jipproteġi n-natura u l-klima. Il-proġetti LIFE ilu jkollhom rwol importanti tul bosta snin, u għandhom impatt prattiku kbir. Bl-investiment tal-lum ta' EUR 100 miljun, se ngħinu biex nippriżervaw ħabitats naturali prezzjużi, biex inżommu l-arja nadifa u biex innaqqsu t-tniġġis f'ħafna lagi u xmajjar fl-Ewropa.” Il-Kummissarju għall-Ambjent, l-Oċeani u s-Sajd, Virginijus Sinkevičius, qal hekk: “Il-proġetti integrati ta' LIFE jippermettu li l-awtoritajiet tal-Istati Membri jagħmlu differenza li tinħass għall-ambjent u għall-ħajja tan-nies. Il-proġetti se jgħinu lill-Istati Membri jikkonservaw in-natura, itejbu l-kwalità tal-arja u tal-Ilma, u jekoloġizzaw iktar l-ekonomija. Dan kollu jżid ir-reżiljenza tagħna għat-tibdil fil-klima.” Il-Proġetti Integrati jtejbu l-kwalità tal-ħajja taċ-ċittadini billi jgħinu lill-Istati Membri jikkonformaw mal-leġiżlazzjoni tal-UE f'sitt oqsma: in-natura, l-ilma, l-arja, l-iskart, il-mitigazzjoni tat-tibdil klimatiku u l-adattament għalih. Dawn jappoġġaw l-implimentazzjoni tal-leġiżlazzjoni ambjentali u klimatika b'mod ikkoordinat u fuq medda territorjali kbira u jattiraw il-finanzjament minn sorsi oħrajn tal-UE, minn atturi nazzjonali u reġjonali, u minn investituri privati. L-investiment fil-proġett LIFE se jimmobilizza aktar minn EUR 6.5 biljun ta' fondi komplementari peress li l-Istati Membri jkunu jistgħu jużaw sorsi oħrajn ta' finanzjament mill-UE, fosthom il-fondi agrikoli, reġjonali u strutturali, l-Orizzont 2020, kif ukoll il-fondi nazzjonali u l-investiment mis-settur privat. Dawn il-proġetti l-kbar se jappoġġaw il-Patt Ekoloġiku Ewropew u l-ambizzjoni tal-UE li tkun l-ewwel kontinent fid-dinja b'impatt newtrali fuq il-klima sal-2050. Se jgħinu fir-restawr u l-konservazzjoni tal-ekosistemi u tal-ispeċijiet li kollha kemm aħna niddependu minnhom, se jgħinuna nipprogressaw lejn ekonomija ċirkolari, se jgħinuna ntejbu l-kwalità tal-arja u tal-ilma, jagħtu spinta għall-finanzjament sostenibbli u jżidu r-reżiljenza għat-tibdil fil-klima fl-Ewropa. L-impatt prattiku Finanzjament sostenibbli: Barra minn hekk, proġett integrat li qed isir fi Franza se jgħin biex jimtlew lakuni kbar fl-għarfien dwar dan il-qasam, u permezz tiegħu l-prodotti finanzjarji ekoloġiċi jsiru aktar ħaġa ta' kuljum. Fl-Q&A ta' din l-istqarrija għall-istampa jinsabu d-deskrizzjonijiet tal-10 proġetti kollha. Informazzjoni Ġenerali Il-programm LIFE huwa l-istrument ta' finanzjament tal-UE għall-ambjent u l-azzjoni klimatika. Ilu għaddej mill-1992 u kkofinanzja aktar minn 5,400 proġett madwar l-UE u f'pajjiżi terzi. Fi kwalunkwe żmien, ikunu għaddejjin madwar 1,100 proġett. Il-baġit mill-2014 sal-2020 huwa EUR 3.4 biljun fil-prezz tal-lum. Il-proġetti integrati ta' LIFE tniedu fl-2014 biex jgħinu lill-Istati Membri jikkonformaw mal-leġiżlazzjoni ewlenija tal-UE dwar l-ambjent, in-natura, u l-klima. Għall-baġit tal-UE fuq it-terminu twil li jmiss, mill-2021 sal-2027, il-Kummissjoni qed tipproponi żieda fil-finanzjament bi kważi 60 % għal-LIFE. Għal aktar informazzjoni ara Q&A LIFE - Programm għall-Ambjent u l-Azzjoni Klimatika Il-Patt Ekoloġiku Ewropew